Länsimetron liityntäliikenne toi uuden aikakauden.

Espoolaisella bussilinjalla koettiin suuria tunteita tiistaina.

Päivä oli viimeinen, kun Åbergin Linja ajoi linjaa 105 sen täydessä historiallisessa pituudessa Mankkaalta Tontunmäen kautta Helsingin Kamppiin.

Keskiviikkona linja typistyi palvelemaan Länsimetron liityntäliikennettä eli sen päätepysäkki on jo Tapiolassa.

Se tarkoittaa, että Länsiväylän mereiset maisemat, auringonnousut ja laskut, sateenkaaret, ukkospilvien tumma korkeus, huvipursien auringonkilossa välkkyvät peräaallot ja iltaöiset kuunsillat Suomenlahdessa jäävät matkustavaisilta kultaisten mielikuvien ja muistojen arkistoihin.

– Minulla oli haikea olo ja ikinä ennen eivät matkustajat ole pyytäneet selfie-kuviin, kertoo viimeiset vuorot ajanut kuljettaja Jarkko Nuora.

– Tuntui, että kyytiin tuli puolet Tontunmäkeä. Siellä oli ihan karnevaalitunnelma, janojuomaa ja suklaata. Ja tien varressa oli koko päivän ajan ihmisiä ottamassa kuvia.

­

Nuora ajoi viimeisen kello 21.45 lähteneen vuoron Kamppiin, ja sieltä 22.15 lähteneen vuoron takaisin.

– Sinne oli vielä tullut metrolla lisää väkeä paluumatkaa varten. Tätä ei ehkä pitäisi sanoa, mutta en myynyt enää lippuja, se oli ”on the house”, Nuora kertoo.

” Tämä 105 on vuosien aikana toistuvasti noussut HSL:n asiakastyytyväisyyskyselyissä parhaaksi linjaksi.

Linjan kuljettajat saivat matkustajilta viimeisenä päivänä kiitoskortteja, suklaarasioita ja kukkia.

– Äärimmäisen iso kiitos upeille matkustajille, sanoo Åbergin Linjan toimitusjohtaja Sampo Selin.

– Toimitusjohtajana ei voi kuin olla äärettömän ylpeä näin upeasta kuljettajaporukasta.

Selin ajoi tiistaina linjaa aamupäivän ja kertoo matkustajien tulleen kiittämään kädestä pitäen.

– Siitä tulee enemmän kuin hyvä fiilis. Kun kuljettajalla on hyvä olla töissä, se näkyy myös matkustajille. Ehkä me ollaan jotain tehty enemmän kuin hyvin, Selin miettii.

­

Yhtiö on ajanut linjaa 12 vuotta ja kuljettajat ovat tulleet tutuiksi kanta-asiakkaiden kanssa.

– Tämä 105 on vuosien aikana toistuvasti noussut HSL:n asiakastyytyväisyyskyselyissä parhaaksi linjaksi, Selin kehaisee.

– Palvelukyky ja ajotapa ovat olleet ratkaisevia tekijöitä kyselyssä, Selin selittää.

Viimeisenä päivänä matkustajia oli normaalia enemmän.

– Yksi äitiryhmäkin oli lähtenyt varta vasten liikkeelle, Selin kertoo.

Kaikki Åbergin Linjan 30 kuljettajaa ovat ajaneet linjan 105 autoja.

Viimeisen vuoron ajanut Nuora ehti olla mukana alusta asti, vuodesta 2005.